2 vermiste kinders se lyke gekry | Netwerk24
2 vermiste kinders se lyke gekry
Deur Andrea Küsel 16 Mei 2018 15:25
Die polisie in Gauteng is bekommerd oor misdade teenoor kinders nadat die lyke van nog twee meisies die naweek in Thokoza, Ekurhuleni, gevind is.
"Lt.genl. Deliwe de Lange, provinsiale polisiekommissaris, is geskok ná die moord op twee jong meisies, wie se lyke Dinsdag in Thokoza in 'n veld gekry is," lui 'n verklaring van kapt. Mavela Masondo, polisiewoordvoerder.
Die meisies, onderskeidelik agt en nege jaar oud, is Sondag die laaste keer gesien toe hulle saam gespeel het.
Lt.genl. Deliwe de Lange, provinsiale polisiekommissaris in Gauteng. Foto: Themba Makofane
'n Soektog na moontlike verdagtes is intussen deur die polisie begin. "Ek moedig die gemeenskap aan om saam met die polisie te werk om die moordenaar(s) te vind," sê De Lange.
Intussen wag die polisie in Pretoria nog op 'n verslag van die nadoodse ondersoek van Katlego "Katli" Joja (10), 'n outistiese meisie wie se lyk op 6 Mei in 'n rivier in Mamelodi gevind is.
Daar is ook nog nie opgetree teen die polisiebeamptes wat Katlego se familie weggewys het toe hulle probeer het om haar as vermis aan te meld nie.
" 'n Ondersoek word gedoen om te bepaal wat gebeur het. Daar is 'n proses wat gevolg moet word voordat daar (teen die beamptes) opgetree word," het Peters Woensdagoggend gesê.
Soos vroeër berig, het Katlego se ma op 3 Mei omstreeks 09:00 na die plaaslike polisiekantoor gegaan om haar as vermis aan te meld. Die polisie het haar glo weggewys en gesê die familie moet na haar soek en as hulle haar nie kry nie, kan hulle terugkom..